寄范正甫
作者：楊時
朝代：宋

paragraphs: 羈窮莫厭如牢圈，從古功名出屠販。
男兒不負懸弧心，馬革裹尸猶足願。
君不見淮陰寄食饑貧叟，胯下英風亦何有。
逢時吐氣雷電奔，金印纍纍大如斗。
玉門晝夜羽檄驚，睥睨欲塹天都城。
叩關虎士鬰餘怒，科頭奮戟如鵰鷹。
君從壯年藴奇策，未宜縮首藏柴荆。
昔人投筆真豪英，慨然萬里終成名。
南山白額雖欲老，百獸遭之猶裂腦。